Kegyelem nektek és békesség Istentől a mi Atyánktól és az Úr Jézus Krisztustól!

Jn 8, 1-11

*Jézus pedig kiment az Olajfák hegyére. De korán reggel ismét megjelent a templomban, és az egész nép hozzásereglett; ő pedig leült, és tanította őket. Ekkor odavezettek az írástudók és a farizeusok egy asszonyt, akit házasságtörésen értek, középre állították, és így szóltak Jézushoz: Mester, ezt az asszonyt házasságtörés közben tetten érték. Mózes azt parancsolta nekünk a törvényben, hogy kövezzük meg az ilyeneket. Hát te mit mondasz? Ezt azért mondták, hogy próbára tegyék, és legyen mivel vádolniuk őt. Jézus pedig lehajolt, és ujjával írt a földre. Amikor továbbra is faggatták, felegyenesedett, és ezt mondta nekik: Aki bűntelen közületek, az vessen rá először követ. És lehajolva tovább írt a földre. Azok pedig ezt hallva, egymás után kimentek, kezdve a véneken. Egyedül ő meg az asszony maradt ott a középen. Mikor pedig Jézus felegyenesedett, és senkit sem látott az asszonyon kívül, így szólt hozzá: Asszony, hol vannak a vádlóid? Senki sem ítélt el téged? Ő így felelt: Senki, Uram. Jézus pedig ezt mondta neki: Én sem ítéllek el téged, menj el, és mostantól fogva többé ne vétkezz!*

Krisztusról tanúskodó Gyülekezet!

*„Az én Uram az ÚR…”* címet viseli ez a böjti alkalom sorozat, ami egy határozott kijelentésnek tűnik. Egy hitvallásnak, vagy bizonyságtételnek, amit nem csak önmaga orra alatt mormol el az ember, hanem kiáll és büszkén hirdeti hangosan és rendíthetetlenül.   
Az óriásplakátok jutottak eszembe, amelyek, ha akarom, ha nem lépten nyomon harsognak az arcomba bármerre is járok, úton-útfélen-házfalon, tetőkről ordítanak felém, hol reklámot, hol propaganda szöveget, hol valami figyelemfelkeltő üzenetet. Én pedig elolvasom, hiszen vonzza a szememet és bizony az agyamban is lerakódnak ezek az üzenetek és akaratlanul is foglalkozok velük. Pedig a plakát nem győzködött, nem jött utánam, nem hívogatott telefonon, csak hangosan és egyértelműen ott és akkor kijelentette az üzenetét.   
A keresztény ember, sőt a keresztény egyház ehhez képest munkacsoportokat, missziói stratégiákat és különböző szolgálatra hívó, buzdító alkalmakat szervez, hogy el tudjunk indulni, hogy egyáltalán valóban ki merjük és akarjuk mondani, hogy: *„Az én Uram az ÚR…”*. Pedig ez nem egy bonyolult dolog, valójában annyi, vagy még kevesebb, mint amit egy óriásplakát megtesz.  
Ha viszont így van, akkor talán helyesebb, ha most sem áltatjuk magunkat azzal, hogy ez a mi kijelentésünk, hanem inkább – talán a személyes böjtünkhöz is őszintébben kapcsolódva – kérdésként fogalmazzuk meg mai igénkre tekintve is: *Az én uram az ÚR?*.   
Kit imádsz? Kit keresel? Kihez érkezel? – az életed mindennapjaiban?  
Mai igeszakaszunk: Jézus és a házasságtörő asszony találkozása lehetőséget ad, hogy mi is átgondoljuk ezeket a kérdéseket és meglássuk magunkat. Meglássuk magunkat, mint nagy hangú farizeust, mint szótlan kívnácsiskodó tömeget és, mint az ítélettel szembesülő bűnöst.  
Igeszakaszunk elején Jézus a templom udvarán van és sokaság hallgatja, akik köré sereglettek már kora reggeltől. Kíváncsiak rá, de vajon a Krisztusra, vagy valamiféle attrakcióra, szenzációra éheznek?   
A farizeusok és írástudók érkezése a következő képkocka, amikor is érdekes módon szóba se kerül, hogy amúgy egy tömeg veszi körül a Mestert. Egy házasságtörésen kapott asszonyt cibálnak Jézus elé a tömegen keresztül, megvádolják, nagy hangon megszégyenítik, Jézust pedig meglehetősen agresszívan válaszadásra kényszerítenék és valahogy az az iménti tömeg szótlanná, némává, lényegében észrevehetetlenné válik. Így pedig hirtelen három kör alakul ki.  
A külső kör ez az észrevehetetlen, jellegtelen tömeg. A középső a farizeusok és vádlók csoportja. A belső kör pedig Jézus és az elé állított bűnös.   
Talán ráismersz te is ebben a képben a saját életedre. Ahogyan te állsz ott a Krisztus előtt. Körülötted számonkérő és mocskolódó emberek: vallásosnak, vagy épp értelmiséginek mondott önjelölt kritikusok, akik egy hanggal kiáltják feléd: „Hibázott, bűnös, büntessük!”. És bár elsőre talán védekeznél, magyaráznád a bizonyítványod, végül csak szótlanul és megtörve állsz megszégyenítetten, részben mert te is tudod valóban elcsábultál, valóban elbuktál.   
Aztán néznél kicsit távolabb, túl ezeken a kemény hangokon, keresve a szabadulást, irgalmat sugárzó tekintetet, de csak elforduló fejek, sugdolódzó arcok és hamis feloldozások hallatszódnak valahonnan a távolból. Senki sem lép oda hozzád, senki sem lép érted.

De most távolodjunk el kicsit! Nézzük felülről a jelenetet! Ott áll ez az asszony, remegve a feszültségtől és félelemtől, hiszen valószínűleg mindjárt halálra ítélik. Ott állnak a vádlók, izgalomtól remegő szívekkel és előre dörzsölgetik a kezüket, hogy most biztosan megfogták Jézust: „ebből csak vesztesen jöhet ki”. Ott áll a tömeg, a hallgatóság is a templom udvarán és türelmetlenül várják: „vajon erre mit válaszol a Mester?”.   
És Jézus? Ő letérdel középen és ír valamit. Mintha egy háborgó tenger, vagy áradat épp elnyelni akarna egy sziklát. Mintha már csak pillanatok kérdése lenne és a toronymagas hullámok már is csapódnának erre a magányos, de rendíthetetlen kőre.   
Mint Petőfi Sándornak *A Tisza* című versében:  
„Mint az őrült, ki letépte láncát, Vágtatott a Tisza a rónán át, Zúgva, bőgve törte át a gátot, El akarta nyelni a világot!”  
Az elvárások, a félelmek, az emberi gonoszság vad hömpölygésében, zúdulásában vagy épp mondhatnám azt is, hogy a kereszttüzében Jézus mindezeket nem veszi fel, nem leuralni akarja a helyzetet valamilyen sokkolóan kijózanító beszéddel, vagy térdre kényszerítő csodával. Ő nem rákényszeríteni akarja az embereket a lehajlásra, a térdhajtásra, hanem Ő térdel le az emberért, mintha ez a világ legtermészetesebb dolga lenne. Irgalmasan térdet hajt minden akkor ott állóért és minden ma itt ülőért is.

Lehajol, ír és végül a sürgető szavakra is csak egyetlen mondattal felel: „*Aki bűntelen közületek, az vessen rá először követ.”*. Jézus mintha megállítaná ezt tombolást, ezt az áradatként haladó zűrzavart és gyűlöletet, pedig úgy tűnik, hogy szinte semmit sem tesz.   
Mennyire vágyuk ma is ezt a békességet! Hogy végre elhallgassanak az irgalmatlan szavak, a gyűlöletből és irigységből kiformálódó tettek, az értelmetlen pusztítás. Csodáért, Isten közbeavatkozásáért, végítéletért imádkozunk a mi magunk is a világra tekintve. Épp, mint ebben a pillanatban az ott álló körök. És mi történik? Jézus ír valamit – máig nem tudjuk, hogy mit – és egyetlen mondattal lecsendesíti ezt az emberi akarattól, érzelmektől és hamis igazságvágytól felkorbácsolódott tengert is. És mire kérdez rá végső soron ez a mondat? Úgy hiszem arra, hogy ki is a te urad? *Az én uram az ÚR?*

Mert mit is mond Jézus ezzel a mondattal: „*Aki bűntelen közületek, az vessen rá először követ.”*? Tagadja az asszony bűnösségét? Nem. Belemegy a törvényértelmezés vitájába? Az emberi játszmákba? Nem. Kitér a kérdés elől és visszatámad valami más témában? Nem.   
Egyszerűen rákérdez az ítélethozatal jogára és felelősségére. Kitől való ez a mostani ítélkezésetek? Ki az urad most? És tudjátok-e, hogy milyen felelősséget vállaltok fel?   
Konkrétan az első kőre kérdez rá. Mert az első kő a legsúlyosabb kő. Az első kővel a büntetés, a tett jogára formálok jogot és ennek a felelősségét vállalom is. Ezt pedig, valahol érti az ember. Nem véletlen, hogy már a gyermek se azt mondja, hogy „nem csináltam semmit”, hanem azt, hogy „nem én kezdtem”. De a felnőtt is ugyanúgy tudja, hogy mennyivel könnyebb menni valaki után, mint elkezdeni, mint előre lépni, mint vezetni valamiben.   
Aki csak a sorba áll be, az tudjuk, hogy mennyire könnyen lép vissza is aztán feltett kezekkel: „Én csak azt tettem/mondtam, amit az előttem álló is. Nem tehetek róla, én azt hittem, hogy úgy kell csinálni, hiszen az előttem álló-járó is pont így tett.   
Nem véletlenül beszélünk az ELŐLjárók felelősségéről! Hiszen valóban neki kell először lépnie, ami akarva-akaratlan példa lesz mindenkinek. Talán túl sokszor megyünk el emellett a mindennapokban, pedig ott van a főnök és beosztott, a tisztségviselő és útmutatást váró, a választott és a választó, vagy a szülő és gyermek között is. Példa vagyok. Bizonyságtevő vagyok. Kiáltó óriásplakát. De ki, vagy mi mellett? És itt is a kérdés: *Az én uram az ÚR?*

Vagy inkább valamelyik körbe állok be kényelmesen? A nagyhangú és öncélú tömegbe? Vagy inkább csöndes háttérbehúzódó lennél, hogy megmaradhass a névtelen kritikák és morgások emberének? Vagy a szürkezónák, a könnyűvé tett kegyelem bűneivel karöltve inkább elkendőznéd az egészet? Esetleg az érdektelen bólogató Jánosok táborához tartoznál?   
Ki vagy mi mellett teszel/tettél ma te tanúságot?

Krisztus nem néz fel, csak ott térdelve ír a földre, a porba a körökön belül tovább. Nem néz most bele a farizeus szemébe és kérdezi meg: Te bűntelennek vallod magad? Ha nem, akkor állj ide ki középre te is és valld meg bűneidet!   
Nem szegezi oda a kérdést megszégyenítő módon a tömegnek sem: Ti csak hallgattok? Miért nem tesztek bizonyságot hitetek szerint?   
A templom területén vannak. Annyi formája lenne elképzelhető a bűnbánatnak, az Istenhez fordulásnak, de mi következik? Az, hogy elmennek. Ott állnak a Messiás előtt, ott állnak a templomban, ahol a bűnbánati áldozat bemutatásának a helye van, ott állnak az IGAZSÁG pillanatában, de inkább mind elmennek.

Krisztusnak nem az a célja, hogy a halál és a bűn reménytelensége egy üres teret hozzon létre. Nem olyan igazságot hirdet, ami elől menekülni kellene! Ő nem elüldözni akar a közeléből. Ő nem piedesztált akar, ahonnan aztán lenézve kijelentheti, hogy ide a magasba úgyse juthattok fel. Jézus közösséget akar, a bűnbánók és a kegyelemben őszintén bízók közösségét, olyan közösséget, akiknek nem kérdés, hogy: *Az én uram az ÚR?*  
Azért pedig, hogy ez így lehessen nem dicsőséges, díszes emelvényre kell, hogy felemelkedjen, hanem a keresztre és végül a mennybe az Atya jobbjára.   
Jézus előtt végül nem marad más, mint az, akiről mindenki tudja: „bűnös”. Bűnös, de már nincs ott senki, aki el akarná ítélni. Bűnös, és most, hogy Jézus először szólítja meg, talán még inkább vallja ezt, mint eddig. Bűnös, és mégis talán most először, ahogy ott áll immár szemtől szemben Kirsztussal meg tudja vallani: *„Az én Uram az ÚR…”*. Bűnös, és el is hangzik az ítélet: *Én sem ítéllek el téged, menj el, és mostantól fogva többé ne vétkezz!*.  
Bűnös, de kegyelmet talál az Úr színe előtt. Ő is elmegy ezután, de, ahogy Jézus mondja neki: *„mostantól”* már más életben fog járni. Krisztust Úrnak valló, hitvalló életben. Tegyetek így ti is! Ámen